**Edward Ralf Skoller** (født 4. juli 1944 i St. Louis i USA, død 27. august 2023 i København) var en dansk komiker, musiker og entertainer. Han er blant annet kjent for sanger som «I Middelhavet sardinen svømmer», «What Did You Learn In School Today» og «En Enkel Sang Om Frihed».

Liv og virke
------------

### Bakgrunn

Skoller ble født i USA som sønn av en svenskfødt mor og en russiskfødt far. Han ble døpt Edward Ralf Skoller. Familien flyttet til Danmark 1950 og har bodd der siden. Etter seks års opphold i Danmark ble hans foreldre skilt.

Han var utdannet økonom fra Handelshøjskolen i København (1966). Som utdannet økonom fikk han jobb på Danfoss på Als, og senere var han tre år i Bladkompagniet, men hans drøm var å bli entertainer.

### Karriere

I 1968 undertegnet han sin første kontrakt og var med i et show på dansk TV, og 1. mai 1969 debuterte han i Tivolis Vise Vers-Hus med sitt eget show. Samme år ble Skoller artist på heltid. I 1970 fikk han en hit med fredssangen «En enkelt sang om frihed», og året etter spilte han hovedroller i musikalene *Hair* og *Jesus Christ Superstar*. 

Som entertainer gjorde han seg særlig bemerket med sine one-man-show. På 1980-tallet lanserte han figuren «Hugo», som var en parodi på en høyrøstet, kul, men ikke særlig intelligent unggutt. Han lanserte like etter snobben og overklassegutten «Claes». Skoller var på 1980-tallet og begynnelsen av 1990-tallet blant de heteste navn på den danske entertainerscene. Han hadde en rekke show og turneer i Danmark og rundt i verden. 

Han er særlig kjent for sin humoristiske versjon av sangen «What Did You Learn In School Today», opprinnelig skrevet av Tom Paxton. Skollers versjon bestod i å gi stemme til skoleelever fra en rekke ulike land, med tilhørende ulike aksenter.

Showet *InterNeddie* på Bellevue Teatret i 1997 fikk dårlig mottagelse, og ble tatt av plakaten etter kort tid. Han vendte imidlertid tilbake på scenen noen år etter, og i 2001 og 2002 opptrådte han i Tivolis Glassalen med showet *Det jeg har lyst til*. 

I en årrekke medvirket han i *Hjørring Revyen*, hvor han også i en periode var direktør. På film spilte han i 1986 rollen som pianisten Leo Mathisen i Jesper Høms film *Take it Easy*. I 2003 hadde han en mindre rolle i den norske filmen *Kvinnen i mitt liv*.

Skoller beskrev seg selv som autodidakt som scenekunstner.

### Ekteskap og skilsmisser

Skoller har to døtre fra et ekteskap fra 1966 til 1975 med Pia Persson, deriblant designeren Trine Skoller. Fra 1983 til 1990 var han gift med skuespilleren Lisbet Lundquist, som han fikk datteren Marie med. Fra 1993 til 2004 var han gift med den norske sangeren Sissel Kyrkjebø, som han fikk to døtre med. De ble skilt i 2004. I 2007 ble han samboer med stylist Dorrit Christina Elmquist, som er forfatter av flere bøker om arkitektur og boliginnredning. De ble gift i 2016.

Diskografi
----------

* 1969: *Sardinen Svømmer og Andre Sange*
* 1971: *Facetter*
* 1977: *En aften med Eddie Skoller*
* 1979: *Hugo og De Andre*
* 1980: *What did You Learn in School Today*
* 1981: *Eddie Skoller og hans 6-strengs Ènmands Band*
* 1984: *Eddie Skoller og Byens Bedste Backing Band*
* 1986: *Take it Easy* (soundtrack fra filmen med samme navn)
* 1990: *Hugo's Home History*
* 1991: *Skoller på CD*
* 1994: *Eddie's Bedste*
* 1995: *Skoller i Tivoli*
* 2006: *Eddie Skoller Best Of*

Referanser
----------

1. 1 2   danskefilm.dk, www.danskefilm.dk, besøkt 30. juni 2021[Hentet fra Wikidata]
2. 1 2   TV2.dk, «Musikeren Eddie Skoller er død», verkets språk dansk, utgitt 27. august 2023, besøkt 28. august 2023[Hentet fra Wikidata]
3. ↑   Aftenposten, «Sissel Kyrkjebø og Eddie Skoller går fra hverandre», verkets språk bokmål, utgitt 26. februar 2004, besøkt 7. september 2023[Hentet fra Wikidata]
4. ↑   «Om Eddie», arkiveringsdato 29. august 2023, verkets språk dansk, arkiv-URL web.archive.org, besøkt 7. september 2023[Hentet fra Wikidata]
5. ↑  «Entertaineren Eddie Skoller er død 79 år gammel». *Ekstrabladet* **(dansk)**. Ritzau. 27. august 2023. Besøkt 7. september 2023.
6. ↑  Hansen, Asle (27. august 2023). «Eddie Skoller er død». *Dagbladet*. Besøkt 27. august 2023.
7. 1 2 3 4  «Eddie Skoller». *Danskefilm.dk* **(dansk)**. Besøkt 17. juni 2021.
8. ↑  Palle W. (1. september 2023). «Hjørring Revyen sendte en sidste hilsen til Eddie Skoller». *NordsøPosten.dk* **(dansk)**. Besøkt 7. september 2023.
9. ↑  ««Eddie knust etter bruddet med Sissel»». *VG*. 6. november 2006. Besøkt 7. september 2023.

Eksterne lenker
---------------

* (da) Offisielt nettsted Rediger på Wikidata

* (en) Eddie Skoller – kategori av bilder, video eller lyd på Commons Rediger på Wikidata
* (en) Eddie Skoller på Discogs Rediger på Wikidata

* (en) Eddie Skoller på MusicBrainz Rediger på Wikidata

* (en) Eddie Skoller på Last.fm Rediger på Wikidata

* (en) Eddie Skoller på AllMusic Rediger på Wikidata
* (en) Eddie Skoller på Internet Movie Database Rediger på Wikidata

* (da) Eddie Skoller på Filmdatabasen Rediger på Wikidata

* (da) Eddie Skoller på danskefilm.dk Rediger på Wikidata

* (da) Eddie Skoller på danskfilmogtv.dk Rediger på Wikidata

* (en) Eddie Skoller hos The Movie Database Rediger på Wikidata

* (da) Eddie Skoller hos danskefilmstemmer.dk Rediger på Wikidata

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** VIAF **·** GND **·** LCCN **·** MusicBrainz **·** Discogs **·** AllMusic
 |